
PËR LICENCIMIN E AKADEMISË SË STUDIMEVE TË APLIKUARA, DURRËS

Në mbështetje të nenit 100 të Kushtetutës dhe të neneve 4 pika 2, 43, 44 dhe 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Licencimin e Akademisë së Studimeve të Aplikuara, Durrës, në emër të shoqërisë “Talenti”, sh.p.k., e cila do ta ushtrojë veprimtarinë në qytetin e Durrësit.
2. Akademia e Studimeve të Aplikuara, Durrës, do të organizohet  në katër fakultete:
	a)
	Fakulteti i Shkencave të Aplikuara, që do të ofrojë programet e studimit të ciklit të parë në:

	i)
	Menaxhim biznesi;

	ii)
	Financë.

	b)
	Fakulteti i Shkencave të Edukimit, që do të ofrojë programet e studimit të ciklit të parë në:

	i)
	Mësuesi për arsimin fillor;

	ii)
	Mësuesi për arsimin parashkollor.

	c)
	Fakulteti i Shkencave Shoqërore, që do të ofrojë programet e studimit të ciklit të parë në drejtësi.

	ç)
	Fakulteti i Shkencave Mjekësore, që do të ofrojë programet e studimit të ciklit të parë në infermieri.


3. Akademia e Studimeve të Aplikuara, Durrës të ofrojë programet e studimit të ciklit të parë, me kohëzgjatje 3 (tre) vite akademike dhe me realizimin e, së paku, 180 krediteve. Në përfundim të këtyre programeve të studimit lëshohet diplomë e nivelit të parë “Bachelor” në:
	a)
	Menaxhim biznesi;

	b)
	Mësuesi për arsimin fillor;

	c)
	Mësuesi për arsimin parashkollor;

	ç)
	Financë;

	d)
	Drejtësi;

	dh)
	Infermieri.


4. Akademia e Studimeve të Aplikuara, Durrës ta fillojë veprimtarinë mësimore për programet e studimit, të përcaktuara në pikën 3 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës. Ministri e lëshon lejen pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin e tij për këtë qëllim.
5. Ndryshimet në vendndodhje, plane, forma studimi dhe programe, si dhe në elemente të tjera të miratuara, bëhen pas miratimit nga Ministria e Arsimit dhe Shkencës.
6. Akademia e Studimeve të Aplikuara, Durrës, duhet t’i nënshtrohet procesit të akreditimit institucional dhe të programeve të studimit brenda afateve të përcaktuara në ligjin në fuqi.
7. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
8. Ky vendim hyn në fuqi pas botimit në Fletoren Zyrtare.

